እ ጎ አ ከ 1998 ዓ ም አንስቶ ይኸው የተጠቀሰ የበቆሎ ዓይነት በአውሮፓው ኅብረት፣ ለንግድ እንዲሆን እየተባለ ሲመረት ቆይቷል። የአውሮፓው ኅብረት ይኸው በቆሎ እንዲታገድ ማድረግ የሚችልበት የህግ አንቀጽም ያለው መሆኑ ይታወቃል። ጀርመን የምትከለክለው ለተፈጥሮ አካባቢ ጠንቅ ነው በማለት ነው። (በሰው ጤንነት ላይ ውሎ -አድሮ የሚያስከትለው ሳንክ ይኖር ይሆን!? የሚለው ጥያቄ፣ በዓለም ዙሪያ ምላሽ ያልተገኘለት ሆኖም ፣ አከራካሪ ነጥብ ሆኖ እንደሚገኝ የታወቀ ነው። MON 810 የበቆሎ እሸትን የሚያበላሹ ቢራቢሮዎችን የሚገድል መርዝ የሚያመነጭ ሲሆን፣ የተፈጥሮ አካባቢ ጥበቃ ነክ ድርጅቶች ፣ የአረንጓዴና የግራ ፈለግ ተከታይ ፓርቲዎች «ቢራቢሮዎችን ብቻ ሳይሆን ሌሎች ነፍሳትንም ያጠፋል ፣ አፈሩንም ይበክላል በማለት እንዲታገድ ከጠየቁ፣ ጊዜው ረዘም ብሏል። የባየርን ፌደራል ክፍለ ሀገር የተፈጥሮ ጥበቃ ጉዳይ ሚንስትር ማርኩስ ዞደር፣ በበኩላቸው ባለፈወ ሳምንት ማለቂያ ላይ ፣ ጀረመን ፣ የተፈጥሮ ባህርያቸው የተለወጠ ጥራጥሬዎች የማይዘሩባት አገር ትሆን ዘንድ ማሳሰባቸው ይታወሳል። እገዳው አግባብ የለውም በማለት የሚቃወሙ ወገኖች፣ ምርምር የሚያካሂዱ ተቋማትን ተግባር መግታት ይሆናል ባዮች ናቸው።
